《莺啼叙 哀顾莺》
清代·蒋春霖

凄风又惊院竹，是春魂悄转。冱残雾、眉月微阴，背窗如听娇叹。

梦回乍、兰釭淡碧，飞鸿冉冉轻烟散。误笼莺、檀板声空，画图谁唤。

剪烛青楼，桐阴试茗，道寻春未晚。镜花掩，相见还休，那时争似不见。

记犀帷、扶肩问字，枉吟熟、鸳鸯诗卷。玉箫寒，门闭缃桃，去年人面。

离巾寄语，药槛移栽，算栖香愿满。幡影护蔫红，几日露叶霜蕊，瘦倚斜阳，顿成秋苑。

啼鹃夜诉，飘蓬旧事，无端落絮缁尘涴。更关山、笛里江烽乱，罗囊尚秘，伤心绣缬，痕销泪点，凝滴湘管。

莲枝解脱，丈室禅枯，任鬓丝素染趱。但沈恨、珠根玉蒂，堕溷何因，寄燕巢成，妒莺缘短。

韦郎老矣，楚招歌罢，清宵归鹤环佩冷，剩西陵松柏埋幽怨。

今生拌醉拌愁，听绝哀弦，翠衾怕展。

作者简介：蒋春霖（1818～1868）晚清词人。字鹿潭，江苏江阴人，后居扬州。咸丰中曾官两淮盐大使，遭罢官。一生潦倒，后因情事投水自杀（一说仰药死）。早年工诗，中年一意于词，与纳兰性德、项鸿祚有清代三大词人之称，所作《水云楼词》以身遭咸丰间兵事，特多感伤之音，诗作传世仅数十首，称《水云楼賸稿》。